b"\n_START_ARTICLE_\nPapa Formosus\n_START_SECTION_\nBiografie\n_START_PARAGRAPH_\nOriginea sa este obscur\xc4\x83. \xc3\x8e\xc8\x99i face apari\xc8\x9bia \xc3\xaen istoriografia papal\xc4\x83 \xc3\xaen 864, \xc3\xaen pozi\xc8\x9bia de cardinal de Portus, numit de papa Nicolae I \xc3\xaen locul lui Rodoald de Portus, care fusese pedepsit pentru ca \xc3\xae\xc8\x99i dep\xc4\x83\xc8\x99ise competen\xc8\x9bele ca legat papal la Bizan\xc8\x9b._NEWLINE_\xc3\x8en 866 \xc8\x9barul bulgar Boris I a solicitat misionari de la Roma, \xc3\xaencerc\xc3\xa2nd o \xc3\xaendep\xc4\x83rtare de Imperiul Bizantin. Prin urmare, \xc3\xaen acela\xc8\x99i an Formosus a fost \xc3\xaens\xc4\x83rcinat cu o misiune de evanghelizare \xc3\xaen Bulgaria. Papa Nicolae I a refuzat cererea \xc8\x9barului de a crea o Biseric\xc4\x83 Bulgar\xc4\x83 supus\xc4\x83 Romei \xc8\x99i de a-l numi pe Formosus arhiepiscop al Bulgariei. La scurt timp dup\xc4\x83 \xc3\xaentoarcearea lui Formosus la Roma, bulgarii au intrat sub jurisdic\xc8\x9bia patriarhiei din Constantinopol._NEWLINE_\xc3\x8en calitate de candidat la scaunul papal a f\xc4\x83cut parte din gruparea potrivnic\xc4\x83 lui Ioan al VIII-lea. De aceea \xc3\xaen timpul pontificatului acestuia Formosus a fost alungat din Roma, nerecunosc\xc3\xa2ndu-i se nici statutul de cardinal. \xc3\x8entr-un conciliu \xc8\x9binut la Troyes, Formosus a fost for\xc8\x9bat s\xc4\x83 jure c\xc4\x83 va renun\xc8\x9ba la func\xc8\x9bia de cardinal \xc8\x99i c\xc4\x83 nu va mai reveni \xc3\xaen Roma niciodat\xc4\x83. \xc3\x8ens\xc4\x83 papa Marin I, fost coleg cu Formosus \xc3\xaen misiunea din Bulgaria, a anulat sentin\xc8\x9ba lui Ioan al VIII-lea, l-a absolvit pe Formosus de jur\xc4\x83m\xc3\xa2ntul depus la Troyes \xc8\x99i l-a repus \xc3\xaen func\xc8\x9bia de cardinal.\n_START_SECTION_\nPontificatul\n_START_PARAGRAPH_\nFormosus a devenit pap\xc4\x83 \xc3\xaen anul 891, fiind sprijinit de Arnulf de Carinthia, regele carolingian al Franciei R\xc4\x83s\xc4\x83ritene. \xc3\x8en alegerile pentru scaunul papal el a fost preferat \xc3\xaen defavoarea diaconului Sergiu._NEWLINE_\xc3\x8en 892 la Ravenna Formosus i-a \xc3\xaencoronat ca \xc3\xaemp\xc4\x83ra\xc8\x9bi pe fostul duce de Spoleto, regele Italiei Guido al III-lea \xc8\x99i pe fiul s\xc4\x83u, Lambert al II-lea. Dar cum Guido \xc3\xaenc\xc4\x83lca adesea grani\xc8\x9bele Statului Papal \xc8\x99i jefuia teritoriile din patrimoniul Sf\xc3\xa2ntului Petru, \xc3\xaen 893 Formosus a trimis o delega\xc8\x9bie regelui Arnulf rug\xc3\xa2ndu-l s\xc4\x83 elibereze Statul Bisericii de ap\xc4\x83sarea grup\xc4\x83rii din Spoleto \xc8\x99i promi\xc8\x9b\xc3\xa2ndu-i \xc3\xaencoronarea ca \xc3\xaemp\xc4\x83rat german. \xc3\x8en prim\xc4\x83vara anului 894 regele Arnulf a traversat Alpii \xc3\xaen fruntea unei armate \xc8\x99i a cucerit f\xc4\x83r\xc4\x83 efort Milanoul \xc8\x99i Pavia. Marchizii din Toscana s-au declarat vasalii s\xc4\x83i. Consider\xc3\xa2nd aceast\xc4\x83 expedi\xc8\x9bie drept un succes, Arnulf s-a \xc3\xaentors \xc3\xaen Germania de Pa\xc8\x99ti._NEWLINE_Dup\xc4\x83 moartea lui Guido \xc3\xaen anul 894, Lambert, sprijinit de mama sa, Ageltrude, a cerut papei confirmarea titlului imperial. De\xc8\x99i l-a asigurat pe Lambert c\xc4\x83-i va re\xc3\xaennoi titlul, Formosus a trimis o nou\xc4\x83 delega\xc8\x9bie c\xc4\x83tre Arnulf care a pornit cu o armat\xc4\x83 puternic\xc4\x83 hot\xc4\x83r\xc3\xa2t s\xc4\x83 ajung\xc4\x83 la Roma, s\xc4\x83-\xc8\x99i elimine oponen\xc8\x9bii \xc8\x99i s\xc4\x83-\xc8\x99i \xc3\xaensu\xc8\x99easc\xc4\x83 titlurile de rege al Italiei \xc8\x99i de \xc3\xaemp\xc4\x83rat. Afl\xc3\xa2nd de noua expedi\xc8\x9bie a lui Arnulf, Lambert s-a baricadat la Spoleto \xc3\xaen timp ce Ageltrude a mobilizat ap\xc4\x83rarea Romei. Diaconul Sergiu \xc8\x99i nobilii Constantin \xc8\x99i \xc8\x98tefan l-au \xc3\xaenchis pe pap\xc4\x83 \xc3\xaen castelul Sant' Angelo._NEWLINE_Arnulf a intrat \xc3\xaen Roma \xc3\xaen februarie 896. Papa a fost reinstalat cu toate prerogativele \xc8\x99i l-a \xc3\xaencoronat pe Arnulf \xc3\xaemp\xc4\x83rat \xc3\xaen bazilica Sf\xc3\xa2ntul Petru. Dup\xc4\x83 c\xc3\xa2teva zile Arnulf a pornit c\xc4\x83tre Spoleto, \xc3\xaens\xc4\x83 pe drum a fost lovit de paralizie \xc8\x99i a trebuit s\xc4\x83 se \xc3\xaentoarc\xc4\x83 imobilizat \xc3\xaen Bavaria. F\xc4\x83r\xc4\x83 protec\xc8\x9bia \xc3\xaemp\xc4\x83ratului german papa a r\xc4\x83mas singur. La Roma s-au declan\xc8\x99at revolte. Formosus a murit, probabil otr\xc4\x83vit, la 4 aprilie 896 \xc8\x99i a fost \xc3\xaenmorm\xc3\xa2ntat la Vatican doar pentru c\xc3\xa2teva luni.\n_START_SECTION_\nProcesul postum\n_START_PARAGRAPH_\n\xc3\x8en aprilie 896 a fost numit pap\xc4\x83 un du\xc8\x99man \xc3\xaenver\xc8\x99unat al lui Formosus, \xc8\x98tefan al VI-lea, p\xc3\xa2n\xc4\x83 la acea dat\xc4\x83 episcop de Agnani, consacrat \xc3\xaen aceast\xc4\x83 demnitate chiar de c\xc4\x83tre Formosus. La \xc3\xaenceputul anului 897, sub presiunea grup\xc4\x83rii din Spoleto, papa \xc8\x98tefan al VI-lea a condus \xc3\xaentr-o bazilic\xc4\x83 din Lateran un macabru proces al resturilor trupe\xc8\x99ti ale fostului pontif._NEWLINE_Defunctul pap\xc4\x83 a fost scos din sicriu, \xc3\xaembr\xc4\x83cat \xc3\xaen od\xc4\x83jdiile papale \xc8\x99i re\xc8\x99ezat pe un tron din sala de conciliu. A fost acuzat c\xc4\x83 \xc8\x99i-a \xc3\xaenc\xc4\x83lcat jur\xc4\x83m\xc3\xa2ntul depus la Troyes \xc8\x99i c\xc4\x83 episcop fiind \xc8\x99i-a abandonat dioceza pentru scaunul papal. Cadavrul a fost recunoscut ca vinovat \xc8\x99i condamnat. Dup\xc4\x83 pronun\xc8\x9barea sentin\xc8\x9bei m\xc4\x83surile adoptate \xc3\xaen timpul pontificatului s\xc4\x83u au fost anulate. Cadavrul a fost deposedat de ve\xc8\x99minte \xc8\x99i de atributele pontificale \xc8\x99i i s-au t\xc4\x83iat trei degete de la m\xc3\xa2na dreapt\xc4\x83, cele cu care cre\xc8\x99tinii binecuv\xc3\xa2nteaz\xc4\x83. A fost apoi t\xc3\xa2r\xc4\x83t de picioare afar\xc4\x83 din biseric\xc4\x83 \xc8\x99i pus \xc3\xaentr-un morm\xc3\xa2nt comun. Un nou val de ur\xc4\x83 a f\xc4\x83cut ca trupul lui Formosus s\xc4\x83 fie dezgropat \xc8\x99i aruncat \xc3\xaen Tibru. \xc3\x8ens\xc4\x83 dup\xc4\x83 c\xc3\xa2teva zile a fost g\xc4\x83sit de ni\xc8\x99te c\xc4\x83lug\xc4\x83ri \xc8\x99i \xc3\xaengropat. Papa Teodor al II-lea a ordonat ca r\xc4\x83m\xc4\x83\xc8\x99i\xc8\x9bele lui Formosus s\xc4\x83 fie mutate la Roma \xc8\x99i \xc3\xaenmorm\xc3\xa2ntate cu ceremonie solemn\xc4\x83 \xc3\xaen bazilica Sf\xc3\xa2ntul Petru._NEWLINE_\xc3\x8en 898, \xc3\xaen timpul papei Ioan al IX-lea, \xe2\x80\x9econciliul cadavrului\xe2\x80\x9d a fost anulat iar unii dintre organizatorii procesului excomunica\xc8\x9bi. Pentru ca doar c\xc3\xa2\xc8\x9biva ani mai t\xc3\xa2rziu papa Sergiu al III-lea s\xc4\x83 anuleze tot ce fusese stabilit de predecesorii s\xc4\x83i \xc3\xaen ap\xc4\x83rarea lui Formosus."